เปิดชื่อ 5 ตัวเต็งกลุ่มรับเหมาฯ จ่อยื่นซองประมูลรถไฟทางคู่วันนี้!
5 ตัวเต็งกลุ่มรับเหมาฯ CK-ITD-STEC-UNIQ-NWR จ่อยื่นซองประมูลรถไฟทางคู่วันนี้! หลังรฟท. เปิดยื่นซองประมูลสถานีรถไฟ 5 เส้นทาง ประกาศผลผู้ชนะ 20-24 มี.ค.นี้ 
3 ก.พ. 2560

5 ตัวเต็งกลุ่มรับเหมาฯ  CK-ITD-STEC-UNIQ-NWR จ่อยื่นซองประมูลรถไฟทางคู่วันนี้! หลังรฟท. เปิดยื่นซองประมูลสถานีรถไฟ 5 เส้นทาง ประกาศผลผู้ชนะวันที่ 20-24 มี.ค.นี้ 
ผู้สื่อข่าวรายงานว่า การรถไฟแห่งประเทศไทย (รฟท.) เปิดให้เอกชนยื่นซองประมูลก่อสร้างสถานีรถไฟทางคู่ 5 เส้นทาง ในวันนี้ (3 ก.พ.) โดยช่วงเช้า เวลา 10.00- 12.00 น.จะเปิดให้ยื่นประมูลเส้นทาง ช่วงมาบกะเบา-ชุมทางจิระ และ ช่วงลพบุรี-ปากน้ำโพ และในช่วงบ่าย เวลา 14.00-16.00 น. ให้ผู้ยื่นซองประมูล 3 เส้นทางคือ ช่วงนครปฐม-หัวหิน , ช่วงหัวหิน-ประจวบคีรีขันธ์ และช่วงประจวบคีรีขันธ์- ชุมพร
 ทั้งนี้จะประกาศผู้ผ่านคุณสมบัติและผ่านข้อเสนอด้านเทคนิค เป็นผู้มีสิทธิเสนอราคาในวันที่ 20 ก.พ. 60 จากนั้นจะเปิดเคาะราคาด้วยวิธีทางอิเล็กทรอนิกส์ (e-Auction) ในวันที่ 1 มี.ค.60 ประกาศผลผู้ชนะประกวดราคาผ่านทางเว็บไซต์ ร.ฟ.ท.และกรมบัญชีกลาง ระหว่างวันที่ 20-24 มีนาคม 2560 ลงนามในสัญญาพร้อมกัน 26 มีนาคม 2560
โดยก่อนหน้านี้ นายประเสริฐ อัตตะนันทน์ รองผู้ว่าการ รฟท. เปิดเผยว่า เอกชนผู้รับเหมา 36 รายเข้าซื้อซองประมูลโครงการก่อสร้างรถไฟทางคู่ 5 เส้นทาง โดยมีผู้รับเหมารายใหญ่ที่เป็นบริษัทจดทะเบียนในตลาดหลักทรัพย์แห่งประเทศไทยที่เข้าซื้อซองประมูลครบคู่ทั้ง 5 เส้นทาง 21 ราย ได้แก่ บริษัท ช.การช่าง จำกัด (มหาชน) หรือ CK  ,บริษัท อิตาเลียนไทย ดีเวล๊อปเม้นต์ จำกัด (มหาชน) หรือ ITD ,บริษัท ซิโน-ไทย เอ็นจิเนียริ่ง แอนด์ คอนสตรัคชั่น จำกัด (มหาชน) หรือ STEC ,บริษัท ยูนิค เอ็นจิเนียริ่ง แอนด์ คอนสตรัคชั่น  จำกัด (มหาชน) หรือ UNIQ ,บริษัท เนาวรัตน์พัฒนาการ จำกัด (มหาชน) หรือ NWR 
ส่วน บริษัท คริสเตียนีและนีลเส็น (ไทย) จำกัด (มหาชน) หรือ CNT ซื้อเพียง 2 เส้นทาง คือ เส้นทางช่วงลพบุรี-ปากน้ำโพ  และ ช่วงนครปฐม-หัวหิน , บริษัท เพาเวอร์ไลน์ เอนจิเนียริ่ง จำกัด (มหาชน) หรือ PLE ซื้อซองประมูล 4 เส้นทาง คือ ช่วงนครปฐม-หัวหิน, ช่วงหัวหิน-ประจวบ, ช่วงประจวบ-ชุมพร และ ช่วงลพบุรี-ปากน้ำโพ
อนึ่ง โครงการรถไฟทางคู่ 5 เส้นทางดังกล่ว ได้แก่โครงการก่อสร้างรถไฟทางคู่สายตะวันออกเฉียงเหนือ ช่วงมาบกะเบา-ชุมทางจิระ ระยะทาง 132 กม. วงเงิน 29,449 ล้านบาท มีจำนวนผู้เข้าซื้อซองประมูล  23 ราย ด้านโครงการก่อสร้างรถไฟทางคู่สายเหนือ ช่วงลพบุรี-ปากน้ำโพ ระยะทาง 116 กม. วงเงิน 24,722 ล้านบาท มีจำนวนผู้เข้าซื้อซองประมูล 28 ราย
อีกทั้งโครงการก่อสร้างรถไฟทางคู่สายใต้ ช่วงนครปฐม-หัวหิน ระยะทาง 169 กม. วงเงิน 19,271 ล้านบาท มีจำนวนผู้เข้าซื้อซองประมูล 31 ราย ,โครงการก่อสร้างรถไฟทางคู่สายใต้ ช่วงหัวหิน-ประจวบคีรีขันธ์ ระยะทาง 84 กม. วงเงิน 9,990 ล้านบาท มีจำนวนผู้เข้าซื้อซองประมูล 31 ราย และโครงการก่อสร้างรถไฟทางคู่สายใต้ ช่วงประจวบคีรีขันธ์- ชุมพร ระยะทาง 167 กม. วงเงิน 16,500 ล้านบาท  มีจำนวนผู้เข้าซื้อซองประมูล 31 ราย 